《题蒋帝庙二首 其一》
宋代·蒋静

青骨沈埋恨未休，寒烟深锁旧山愁。悲风力扫欃枪日，勇气平吞泽国秋。

身殒一朝心报国，功褒千古首凝旒。当年白羽云头扇，还许仍来得见不。

作者简介：宋常州宜兴人，字叔明。神宗元丰二年进士。调安仁令，俗好巫，静论巫罪，毁淫祠神像三百躯。徽宗初，上言多诋元祐间事。迁国子司业，进祭酒，为中书舍人。以显谟阁待制知寿州，徙江宁府、睦州，奉祠。后起知洪州，复告归，加直学士。卒年七十一。